b'\n_START_ARTICLE_\nAleksandras Archipenko\n_START_SECTION_\nBiografija\n_START_PARAGRAPH_\nAleksandras Archipenko gim\xc4\x97 1887 m. gegu\xc5\xbe\xc4\x97s 30 d. Kijeve. 1902 m. \xc4\xafstojo \xc4\xaf Kijevo dail\xc4\x97s mokykl\xc4\x85, kur iki 1905 m. mok\xc4\x97si tapybos ir skulpt\xc5\xabros. Jis buvo paveiktas bizantieti\xc5\xa1kos tradicijos Kijevo mozaik\xc5\xb3, ikon\xc5\xb3. 1906 m. skulptorius buvo Maskvoje. 1908 m. A. Archipenko persik\xc4\x97l\xc4\x97 \xc4\xaf Pary\xc5\xbei\xc5\xb3, kur Luvre pie\xc5\xa1\xc4\x97 pagal Sen. Egipto, Asirijos, archain\xc4\x97s Graikijos ir ankstyvosios gotikos meno pavyzd\xc5\xbeius. Trumpai studijavo Auk\xc5\xa1tojoje dail\xc4\x97s mokykloje, bet met\xc4\x97 mokslus joje ir prisijung\xc4\x97 prie avangardini\xc5\xb3 Pary\xc5\xbeiaus dailinink\xc5\xb3. 1910 m. A. Archipenko savo k\xc5\xabrinius eksponavo Nepriklausom\xc5\xb3j\xc5\xb3 Salone ir 1911 m. \xe2\x88\x92 Rudens Salone Pary\xc5\xbeiuje. 1912 m. \xc4\xafvyko pirmoji A. Archipenkos personalin\xc4\x97 paroda Folkwang muziejuje Hagene, Vokietijoje. Tais pa\xc4\x8diais metais skulptorius Pary\xc5\xbeiuje atidar\xc4\x97 savo atelj\xc4\x97-mokykl\xc4\x85 ir prisijung\xc4\x97 prie kubist\xc5\xb3 meninink\xc5\xb3 d\xe2\x80\x99Or sekcijos, kurioje buvo \xc5\xbdor\xc5\xbeas Brakas, Marselis Diu\xc5\xa1anas, Fernanas Le\xc5\xbe\xc4\x97, Pablas Pikasas ir kt. Ma\xc5\xbedaug tuo metu A. Archipenko suk\xc5\xabr\xc4\x97 pirmuosius tapytus reljefus, savoti\xc5\xa1kas skulpt\xc5\xabras-paveikslus. 1913 m. skulptorius k\xc5\xabriniai buvo eksponuoti Niujorke ir pirmieji jo grafikos k\xc5\xabriniai publikuoti 1914 m. Italijos futurist\xc5\xb3 leidinyje Lacerba._NEWLINE_Pirmojo pasaulinio karo metus A. Archipenko praleido Simj\xc4\x97 kaime prie Nicos. 1919 \xe2\x88\x92 1920 m. aktyviai keliavo ir eksponavo savo k\xc5\xabrinius. Lank\xc4\x97si \xc5\xbdenevoje, Ciuriche, Pary\xc5\xbeiuje, Londone, Briuselyje, At\xc4\x97nuose, 1920 m. eksponavo Ukrainie\xc4\x8di\xc5\xb3 paviljone Venecijos bienal\xc4\x97je. 1921 m. \xc4\xafvyko pirmoji skulptoriaus personalin\xc4\x97 paroda JAV, Niujorke. Tais pa\xc4\x8diais metais jis ved\xc4\x97 vokie\xc4\x8di\xc5\xb3 skulptor\xc4\x99 Angelica Schmitz (1893\xe2\x80\x931957). 1921 \xe2\x88\x92 1923 m. A. Archipenko mok\xc4\x97 Berlyne. 1923 m. A. Archipenko persik\xc4\x97l\xc4\x97 \xc4\xaf JAV, kur atidar\xc4\x97 savo vardo mokyklas Niujorke, Los And\xc5\xbeele ir \xc4\x8cikagoje. 1924 m. A. Archipenka suk\xc5\xabr\xc4\x97 pirm\xc4\x85j\xc4\xaf savo kinetinio meno k\xc5\xabrin\xc4\xaf Archipentura. Per sekan\xc4\x8dius 30 met\xc5\xb3 skulptorius mok\xc4\x97 \xc4\xafvairiose JAV dail\xc4\x97s mokyklose ir universitetuose. 1928 m. pri\xc4\x97m\xc4\x97 JAV pilietyb\xc4\x99. Nacistin\xc4\x97je Vokietijoje daugelis A. Archipenko k\xc5\xabrini\xc5\xb3 buvo \xc4\xafvertinti \xe2\x80\x9edegeneraciniu menu\xe2\x80\x9c ir konfiskuoti. 1947 m. A. Archipenko eksponavo pirm\xc4\x85sias skulpt\xc5\xabras, kurios apsi\xc5\xa1viet\xc4\x97 i\xc5\xa1 vidaus. 1955-56 m. skulptoriaus darbai eksponuoti Vokietijoje ir jis para\xc5\xa1\xc4\x97 knyg\xc4\x85 \xe2\x80\x9ePenkiasde\xc5\xa1imt k\xc5\xabrybos met\xc5\xb3, 1908 \xe2\x88\x92 1958\xe2\x80\x9c, kuri buvo publikuota 1960 m. 1957 m. mir\xc4\x97 jo \xc5\xbemona. 1960 m. skulptorius ved\xc4\x97 antr\xc4\x85 kart\xc4\x85, buvusi\xc4\x85 mokin\xc4\x99 Francis Gray. Aleksandras Archipenko mir\xc4\x97 1964 m. vasario 25 d. Niujorke, palaidotas Woodlawn kapin\xc4\x97se.'